**Seimo narės R. Baškienės pranešimas spaudai: valstiečiai liaudininkai neperkami ir neparduodami**

2010 m. balandžio 27 d. pranešimas VIR

Balandžio 26 d. LTV laidoje „Savaitės atgarsiai“ diskutuojant dėl šalies politinės situacijos ir valdančiosios koalicijos stabilumo socialdemokratas Juozas Oleka retoriškai teigė: „Kiek kainavo valstiečių liaudininkų balsai“. Panašius socialdemokrato Gedimino Kirkilo pareiškimus netrukus svarstys Seimo Etikos ir procedūrų komisija. Ko siekia socialdemokratai, nuolat kartodami tokius teiginius? Santarvės? Pozityvaus Seimo įvaizdžio? O gal perša mintį, kad viskas Lietuvoje perkama ir parduodama? Sakoma, jog nereikia vertinti kitų pagal savo sugedimo lygį. Nevertėtų pykti ir už tai, kad valstiečiai liaudininkai, priimdami sprendimus, nepasiklausia socialdemokratų nuomonės.

Dar kartą atsakingai pareiškiu, kad valstiečiai liaudininkai niekada nesiekė asmeninės naudos (gaila, kad to nesugeba suvokti oponentai). Esame neperkami ir neparduodami. Pasirašydami susitarimą su valdančiąja „Permainų koalicija“ visų pirma siekėme stabilumo valstybėje ir aktualiausių problemų sprendimo. Šio susitarimo ir Lietuvos savivaldybių asociacijos pasiūlymų pagrindu galime visi kartu pasidžiaugti, kad savivaldybės jau sulaukė ženklios paramos. Nuosekliai dirbama įgyvendinant kitus valstiečių liaudininkų pasiūlymus. Nesusigaudantiems siūlau dar kartą perskaityti LVLS susitarimą su valdančiąja dauguma.

Lietuvos žmonės jau pavargo nuo politinių intrigų ir rietenų. Situacija šalyje verčia susitelkti visas partijas bendram darbui ir atsigręžti į moralines nuostatas, nes politikoje, kaip ir gyvenime, moralė – būtina.

*Seimo narė Rima Baškienė,*

*Tel. +370 698 42173*

|  |
| --- |
|  |